崔覲詩
作者：文同
朝代：宋

paragraphs: 崔覲者高士，梁州城固人。
讀書不求官，但與耕稼親。
夫婦既已老，左右無子孫。
一日召奴婢，盡以田宅均。
俾之各爲業，不用來相聞。
遂去隠南山，雜迹麋鹿群。
約曰或過汝，所給爲我陳。
有時携其妻，來至諸人門。
乃與具酒食，嘯詠相歡欣。
山南鄭餘慶，辟之爲參軍。
見趣使就職，漫不知吏文。
已復許謝事，但謂長者云。
補闕王直方，本覲之比鄰。
文宗時上書，召見蒙咨詢。
薦覲有高行，用可追至淳。
詔授起居郎，褒斜走蒲輪。
辭疾不肯至，高風概秋旻。
我昨過其縣，裴回想芳塵。
訪問諸故老，寂無祠與墳。
斯人久不競，薄夫何由敦。
此縣漢唐時，諸公揚清芬。
刻詩子堅廟，來者期不泯。